stanford-oval/wikipedia huggingface dataset:
ตัวหาร
หลักเกณฑ์ของตัวหารที่มีค่าน้อย

มีหลักเกณฑ์ที่ช่วยให้หาตัวหารที่มีค่าน้อยๆของจำนวน โดยดูจากเลขโดดได้
หลักเกณฑ์การหารคือหลักที่ช่วยในการหาว่าจำนวนนี้หารด้วยจำนวนอื่น ๆ ลงตัวหรือไม่ ในเลขฐานสิบ มีหลักเกณฑ์การหารคือ:
จำนวนหารด้วย 2 ลงตัว ก็ต่อเมื่อ เลขโดดหลักสุดท้าย หารด้วย 2 ลงตัว
จำนวนหารด้วย 3 ลงตัว ก็ต่อเมื่อ ผลบวกของเลขโดดทุกหลัก หารด้วย 3 ลงตัว
จำนวนหารด้วย 4 ลงตัว ก็ต่อเมื่อ จำนวนที่เป็นเลขโดด 2 หลักสุดท้าย หารด้วย 4 ลงตัว
จำนวนหารด้วย 5 ลงตัว ก็ต่อเมื่อ เลขโดดหลักสุดท้ายคือ 0 หรือ 5
จำนวนหารด้วย 6 ลงตัว ก็ต่อเมื่อ จำนวนนั้นหารด้วย 2 และ 3 ลงตัว
จำนวนหารด้วย 7 ลงตัว ก็ต่อเมื่อ ผลลัพธ์ของการนำ 2 เท่าของเลขโดดหลักสุดท้าย ไปลบจำนวนที่นำหลักสุดท้ายทิ้งไป หารด้วย 7 ลงตัว (เช่น 364 หารด้วย 7 ลงตัว เพราะ 36-2×4 = 28 หารด้วย 7 ลงตัว)
จำนวนหารด้วย 8 ลงตัว ก็ต่อเมื่อ จำนวนที่เป็นเลขโดด 3 หลักสุดท้าย หารด้วย 8 ลงตัว
จำนวนหารด้วย 9 ลงตัว ก็ต่อเมื่อ ผลบวกของเลขโดดทุกหลัก หารด้วย 9 ลงตัว
จำนวนหารด้วย 10 ลงตัว ก็ต่อเมื่อ เลขโดดหลักสุดท้ายคือ 0
จำนวนหารด้วย 11 ลงตัว ก็ต่อเมื่อ ผลบวกสลับของเลขโดดทุกหลัก หารด้วย 11 ลงตัว (เช่น 182919 หารด้วย 11 ลงตัวเพราะ 1-8+2-9+1-9 = -22 หารด้วย 11 ลงตัว)
จำนวนหารด้วย 12 ลงตัว ก็ต่อเมื่อ จำนวนนั้นหารด้วย 3 และ 4 ลงตัว
จำนวนหารด้วย 13 ลงตัว ก็ต่อเมื่อ ผลลัพธ์ของการนำ 9 เท่าของเลขโดดหลักสุดท้าย ไปลบจำนวนที่ลบหลักสุดท้ายทิ้งไป หารด้วย 13 ลงตัว (เช่น 858 หารด้วย 13 ลงตัว เพราะ 85-9×8 = 13 หารด้วย 13 ลงตัว)
จำนวนหารด้วย 14 ลงตัว ก็ต่อเมื่อ จำนวนนั้นหารด้วย 2 และ 7 ลงตัว
จำนวนหารด้วย 15 ลงตัว ก็ต่อเมื่อ จำนวนนั้นหารด้วย 3 และ 5 ลงตัว
ข้อเท็จจริง

หลักพื้นฐาน:
ถ้า a | b และ a | c แล้ว a | (b + c)
ถ้า a | b และ b | c แล้ว a | c
ถ้า a | b และ b | a แล้ว a = ±b
ถ้า a | bc และ ห.ร.ม. ของ a กับ b = 1 แล้ว a | c
เราเรียกจำนวนที่หาร n ลงตัวและมีค่าไม่เท่ากับ n ว่า "ตัวหารแท้" (proper divisor) ของ n
เราเรียกจำนวนที่มีค่ามากกว่า 1 และมี 1 เป็นตัวหารแท้เพียงตัวเดียวว่า "จำนวนเฉพาะ"
จากทฤษฎีบทมูลฐานของเลขคณิต จำนวนเต็มใด ๆ สามารถเขียนให้อยู่ในรูปผลคูณของกำลังของจำนวนเฉพาะได้
เราเรียกจำนวนใด ๆ ว่าเป็น "จำนวนสมบูรณ์" (perfect number) เมื่อจำนวนนั้นมีค่าเท่ากับผลบวกของตัวหารแท้ทั้งหมดของมัน จำนวนใด ๆ ที่ไม่สมบูรณ์มีความเป็นไปได้คือ "ขาด" (deficient) ไม่ก็ "เกิน" (abundant)
ฟังก์ชันหลายฟังก์ชันเกี่ยวกับการการหารจำนวนเต็มเป็นฟังก์ชันเชิงการคูณ (multiplicative function) ยกตัวอย่างเช่น
ฟังก์ชัน  d:N\rightarrow N กำหนดโดย d (n) = จำนวนของตัวหารบวกทั้งหมดของ n
ฟังก์ชัน  \sigma :N\rightarrow N กำหนดโดย  \sigma (n)= ผลบวกของตัวหารบวกทั้งหมดของ n
ดูเพิ่ม

ตารางตัวประกอบเฉพาะ — ตารางของตัวประกอบเฉพาะตั้งแต่ 1-1000
ตารางตัวหาร — ตารางของตัวหารที่เป็นจำนวนเฉพาะและไม่เป็นจำนวนเฉพาะตั้งแต่ 1-1000
ศิลปะสเปน

ภาพ นางสนองพระโอษฐ์ ของดิเอโก เบลัซเกซ เขียนเมื่อ ค.ศ. 1656 และเป็นหนึ่งในผลงานที่เป็นตัวแทนศิลปะสเปน เช่นเดียวกับภาพวันที่สามพฤษภาคม ค.ศ. 1808 ของโกยา และผลงานอื่น ๆ ของเบลัซเกซ
ศิลปะในประเทศสเปนมีประวัติยาวนานนับแต่ยุคก่อนประวัติศาสตร์ โดยมนุษย์กลุ่มดังกล่าวอาศัยอยู่ที่คาบสมุทรสเปน และในเวลาต่อมา อิทธิพลจากชาวฟินิเชีย-พิวนิก ชาวกรีก ชาวโรมัน และชนเผ่าเจอร์แมนิกโดยส่วนมากเป็นชาววิซิกอท และจักรวรรดิไบแซนไทน์ ก็ได้ส่งอิทธิพลต่อศิลปะสเปนในช่วงยุคกลางและต่อเนื่องมาถึงปัจจุบัน
ในสเปนยุคโบราณ หรือที่รู้จักกันในชื่อฮิสปาเนียนั้น ความร่ำรวยของวัฒนธรรมทางตะวันออก (ซึ่งได้รับอิทธิพลจากชาวตาร์ตาร์และชาวไอบีเรีย) และวัฒนธรรมทางเหนือ (ซึ่งได้รับอิทธิพลจากชาวเคลต์ทางเหนือขึ้นไป) เป็นสองปัจจัยหลักที่ทำให้เกิดความลึกซึ้งทางศิลปะในคาบสมุทรไอบีเรีย ชาวฟินิเชียและชาวพิวนิก และการมาถึงของชาวกรีก ก็ได้ส่งอิทธิพลอย่างเห็นได้ชัดแก่อิเบเรียในเวลาต่อมาเช่นกัน
ความร่ำรวยทางวัฒนธรรมของสเปนได้ถึงจุดสูงสุดในช่วงศตวรรษทองของสเปน (ระหว่างช่วงคริสต์ศตวรรษที่ 16 ถึงคริสต์ศตวรรษที่ 17) โดยเน้นที่ตัวบุคคลในภาพเขียน เช่น งานของดิเอโก เบลัซเกซ, เอลเกรโก ในงานวรรณกรรม ฟรันซิสโก เด เกเบโด, ลุยส์ เด กองโกรา ฯลฯ ความร่ำรวยทางวัฒนธรรมซึ่งหลั่งไหลออกมายังภาพเขียน ประติมากรรมและสถาปัตยกรรมนี้นอกเหนือจากจะพบได้ตามจัตุรัสและถนนหนทางในเมืองต่าง ๆ ของสเปนแล้ว ยังเป็นผลที่เกิดขึ้นอย่างแน่นอนจากการอยู่ร่วมกันระหว่างชาวสเปนคริสต์ (ลูกหลานชาววิซิกอท) กับชาวมุสลิม ซึ่งได้ให้ความร่ำรวยทางศิลปะแก่สเปนเป็นอย่างมากในช่วงศตวรรษที่เข้ามามีอำนาจในสเปน
กอนซอนโน

| กอนซอนโน |
| --- | --- |
เมืองร้าง
หอมินาเร็ตแห่งกอนซอนโน
กอนซอนโน
พิกัด: 45°47′07″N 09°23′36″E﻿ / ﻿45.78528°N 9.39333°E﻿ / 45.78528; 9.39333
พื้นที่
 • ทั้งหมด: 0.30 ตร.กม. (0.12 ตร.ไมล์)
ความสูง: 634 เมตร (2,080 ฟุต)
เขตเวลา: UTC+1 (CET)
 • ฤดูร้อน  (เวลาออมแสง): UTC+2 (CEST)
กอนซอนโน (อิตาลี: Consonno) เป็นเมืองร้างและอดีตหมู่บ้านในเทศบาลออลจีนาเต จังหวัดเลกโก แคว้นลอมบาร์เดีย ทางตอนเหนือของประเทศอิตาลี เดิมที่กอนซอนโนเป็นหมู่บ้าน ก่อนที่จะถูกซื้อ ทำลาย และสร้างใหม่ขึ้นเป็นสถานตากอากาศชื่อว่า ชิตตะเดย์บาลอกกี ("เมืองของเล่น/เมืองเด็ก") โดยนักธุรกิจชื่อมารีโอ บัญโญ (Mario Bagno) ในระหว่างคริสต์ทศวรรษ 1960 ถึง 1970 กระทั่งในปี 1976 ถึง 1977 เกิดดินถล่มในกอนซอนโน ส่งผลให้สถานตากอากาศปิดตัวลง
พื้นที่กอนซอนโนถือว่ามีความเสี่ยงสูงหากเกิดพายุ ตามการประเมินทางธรณีวิทยา หมู่บ้านกอนซอนโนเป็นหมู่บ้านที่มีการตั้งรกรากมายาวนานตั้งแต่สมัยกลางและผลัดเปลี่ยนแผ่นดินหลายสมัยจนในปี 1861 ถูกผนวกเป็นส่วนหนึ่งของราชอาณาจักรอิตาลี หมู่บ้านกอนซอนโนเป็นหมู่บ้านเกษตรกรรมขนาดเล็ก มีประชากร 267 คนในปี 1871, 283 คนในปี 1881; 269 คนในปี 1901; 265 คนในปี 1911 และ 282 คนในปี 1921 ชาวบ้านกอนซอนโนไม่ได้เป็นเจ้าของที่ดินเลย เนื่องจากตัวหมู่บ้านและพื้นที่เกษตรกรรมขนาด 170 เอเคอร์ของกอนซอนโนเป็นของบริษัทอสังหาริมทรัพย์ อิมโมบีลีอาเรกอนซอนโนบรีอันซา ของตระกูลบรีอันซาแห่งแวร์กาและอังกีเอรี บริษัทขายต่อกอนซอนโนในเดือนมกราคม 1962 ให้กับนักธุรกิจมารีโอ บัญโญ ต่อมาชาวบ้านก็ย้ายออกไปประกอบอาชีพในโรงงานอุตสาหการมในเมืองใหญ่ที่ตั้งอยู่ใกล้กัน
บัญโญมีความฝันที่จะเปลี่ยนกอนซอนโนเป็น "ลาสเวกัสแห่งบรีอันซา" (Las Vegas of Brianza) โดยเขาก่อสร้างและพัฒนาพื้นที่เป็นสถานตากอากาศที่มีภัตตาคาร, โถงเต้นรำ, โรงแรมหรู, "เก๋งจีน" ที่มียอดเป็นปืนใหญ่ (Missile Bagno), ทางรถไฟที่วิ่งรอบหมู่อาคารของสถานตากอากาศ (Il Trenino Panoramico), ทางเข้าแบบ "ปราสาทสมัยกลาง" และหอมินาเร็ต (Il Minareto) นอกจากนี้เขายังมีแผนจะก่อสร้างสนามบาสเกตบอล, เทนนิส, ฟุตบอล, ลานกอล์ฟจิ๋ว, สวนสัตว์ และสนามแข่งรถ โครงการสถานตากอากาศซบเซาลงอย่างหนักจากทั้งการประท้วงและคำร้องเรียนว่าโครงการของบัญโญทำลายสิ่งแวดล้อมและทำลายภูมิทัศน์ทางธรรมชาติของพื้นที่ รวมถึงเขายังทำลายอาคารบ้านเรือนโบราณที่มีมาแต่สมัยกลางของหมู่บ้านเดิม แล้วแทนที่ด้วยสิ่งปลูกสร้างใหม่ที่ไม่สัมพันธ์กันกับประวัติศาสตร์ของพื้นที่ กระทั่งในปี 1976 และ 1977 เกิดพายุฝนหนักและดินถล่มปิดทางเข้าออกของสถานตากอากาศ ความพยายามเปิดทางไม่เป็นผลสำเร็จ และโครงการสถานตากอากาศนี้ก็มาถึงจุดจบ กระนั้นในปี 1980 บัญโญประกาศแผนจะเปลี่ยนโรงแรมเดิมเป็นบ้านพักคนชรา แต่สุดท้ายก็ล้มเลิกไปเนื่องจากบัญโญเสียชีวิตในปี 1981 สถานตากอากาศถูกทิ้งร้างและเสื่อมโทรมจากการขาดการดูแล ก่อนจะปิดตัวทางการในปี 2007 นับจากนั้นมากอนซอนโนถูกระรานและเต็มไปด้วยรอยขูดขีดเขียนกระจัดกระจายไปทั้ว
พื้นที่ของกอนซอนโนปิดไม่ให้สาธารณะเข้า ยกเว้นในกรณีที่มีกิจกรรมของสมาคมเพื่อนกอนซอนโน (Associazione Amici di Consonno) ซึ่งตั้งขึ้นในปี 2007 และเริ่มโครงการตั้งแต่ปี 2012 โดยเช่าพื้นที่จากทายาทของบัญโญ จัดเป็นตลาดนัดจำหน่ายสินค้า มีการแสดงต่าง ๆ ตามโอกาสเทศกาลที่สำคัญของท้องถิ่น
แหล่งข้อมูลอื่น

Olginate ieri ed oggi, Comune di Olginate (a cura di), Oggiono, 1984
Polidoro, Massimo; Atlante dei luoghi misteriosi d'Italia, Milano, Bompiani, 2018
Scanzi, Andrea; Con i piedi ben piantati sulle nuvole. Viaggio sentimentale in un'Italia che resiste, Milano, Rizzoli, 2018
วิกิมีเดียคอมมอนส์มีสื่อเกี่ยวกับ Consonno
Comune di Olginate, Regione Lombardia
"Consonno, storia(ccia) di una speculazione" Lombardia in Rete
"Drone Video Of Italian Ghost Town Consonno", Al Jazeera, YouTube. Retrieved 20 October 2021
คลองบางมด

คลองบางมดบริเวณวัดยายร่ม
คลองบางมด เป็นคลองย่อยในระบบคลองด่านและคลองบางขุนเทียน ไหลผ่านในพื้นที่ของเขตจอมทอง เขตทุ่งครุและเขตบางขุนเทียน กรุงเทพมหานคร มีความยาวประมาณ 15,800 เมตร มีแนวทางน้ำค่อนข้างตรง ต่างจากคลองธรรมชาติบริเวณนี้ที่มีลักษณะคดเคี้ยว จึงคาดว่าเป็นคลองที่ขุดขึ้นเพื่อผันน้ำเพื่อการเกษตร มีต้นสายแยกออกจากฝังทิศใต้ของคลองสนามชัยเยื้องกับวัดไทร ไหลลงใต้ มีคลองบางขุนเทียนไหลขนานมาไหลหักศอกเข้ามาจนใกล้คลองบางมดมากบริเวณแยกคลองระแนะน้อย โดยมีคลองข่อยเป็นตัวเชื่อมจนมาเป็นคลองเส้นเดียวกัน ไหลลงใต้มาสุดสิ้นที่บริเวณวัดบัวผัน
ประวัติ

ในอดีตเป็นเส้นทางสัญจรคมนาคมระหว่างบางกอกกับหัวเมืองทางตะวันตกและปักษ์ใต้ การตั้งถิ่นฐานในบริเวณคลองบางมด สันนิษฐานจากการมาตั้งถิ่นฐานของชุมชนย่านบางขุนเทียน ท่าข้าม หัวกระบือ ที่เริ่มมีการตั้งชุมชนตั้งแต่สมัยอยุธยาตอนปลาย จึงอาจมีการตั้งถิ่นฐานในแถบบางมดบ้างแล้ว แต่ไม่มีหลักฐานชัดเจน พอสันนิษฐานได้จากการตั้งวัด เช่น วัดยายร่มในสมัยรัชกาลที่ 3 วัดโพธิทองสมัยรัชกาลที่ 4 และมัสยิดนูรุ้ลฮุดาในสมัยรัชกาลที่ 6
การเปลี่ยนแปลงที่ชัดเจน คือ การทำสวนส้มบางมด มีชาวจีนในพื้นที่ได้นำกิ่งพันธุ์จากทางบางบน (บางขุนนนท์ ตลิ่งชัน บางกอกน้อย) เริ่มเพาะปลูกในย่านบางมดนี้ตั้งแต่ประมาณ พ.ศ. 2468 ปรากฏว่าได้ผลดีเป็นที่นิยมของทั้งประเทศ จึงเกิดการเคลื่อนย้ายระลอกใหญ่ของผู้คนเพื่อมาบางมดเพื่อบุกเบิกสวนส้ม มีการตั้งตลาดปากคลองศาลเจ้าแม่ทับทิม มีโรงหนังศรีเจริญบางมด (ประมาณ พ.ศ. 2505) มีมัสยิดใหม่ เช่นดาริ้ลหะซัน (สอนสมบูรณ์) ดารุ้ลอิบาดะห์ วัดพุทธใหม่ เช่น วัดพุทธบูชา (พ.ศ. 2497) วัดหลวงพ่อโอภาสี (ประมาณ พ.ศ. 2500) แต่เมื่อเกิดน้ำท่วมใหญ่เมื่อ พ.ศ. 2526 และ 2534 ทำให้ชาวบางมดย้ายไปทำสวนที่อื่น อีกทั้งมีการตัดถนนพุทธบูชา ถนนพระรามที่ 2 ถนนท่าข้าม ถนนบางขุนเทียนชายทะเล ฯลฯ เกิดบ้านจัดสรรหลายโครงการรุกคืบเข้ามาในพื้นที่
ในระยะราว 50 ปีหลัง ได้มีการขยายคลองอันเกิดจากเรือหางยาวขนส้มเข้ามามากจนตลิ่งถูกซัดไป เมื่อ พ.ศ. 2560 มีการสร้างเส้นทางปั่นจักรยานระยะทาง 3 กิโลเมตร เลียบไปกับคลองบางมด
สถานที่ริมคลอง

ริมคลองเป็นที่ตั้งของวัดพุทธบูชา วัดยายร่ม วัดสีสุก มัสยิดดาริลหะซันกับมัสยิดนูรุลหุดา ศาลเจ้าแม่ทับทิม สองฝั่งคลองมีสวนส้ม สวนมะพร้าว มีบ้านเรือนหนาแน่นริมสองฝั่งคลองสลับไปกับที่รกร้าง มีโรงงานอยู่ประปราย ร้านขายของชำที่ส่งสินค้าข้ามคลองมาด้วยตะกร้าชักรอก มีตลาดคลองบางมดซึ่งเปิดในวันเสาร์และอาทิตย์
เหตุโจมตีการสวนสนามทางทหารที่แอฮ์วอซ พ.ศ. 2561

| เหตุโจมตีการสวนสนามทางทหารที่แอฮ์วอซ พ> ศ. 2561 |
| --- | --- |

สถานที่: แอฮ์วอซ จังหวัดฆูเซสถาน ประเทศอิหร่าน
พิกัด: 31°20′8″N 48°38′38″E﻿ / ﻿31.33556°N 48.64389°E﻿ / 31.33556; 48.64389
วันที่: 22 กันยายน ค.ศ. 2018 (2018-09-22)  09:00—09:10 (เวลามาตรฐานอิหร่าน)
ประเภท: การสังหารหมู่
ตาย: 30 คน (ประชาชน 25 คน, ผู้ก่อการร้าย 5 คน)
เจ็บ: 70 คน
ผู้ก่อเหตุ: Ahvaz National Resistance  (อ้างว่าเป็นผู้ก่อเหตุ)  รัฐอิสลามอิรักและลิแวนต์  (อ้างว่าเป็นผู้ก่อเหตุ)   รัฐอิรักและลิแวนต์  (อ้างว่าเป็นผู้ก่อเหตุ)
จำนวนก่อเหตุ: 5 คน
class=notpageimage|
ที่เกิดเหตุโจมตี
เมื่อวันที่ 22 กันยายน พ.ศ. 2561 เกิดเหตุการโจมตีการสวนสนามของทหาร จัดที่เมืองแอฮ์วอซตั้งอยู่ที่ทางทิศตะวันตกเฉียงใต้ของประเทศอิหร่าน เป็นการเคลื่อนไหวของกลุ่มปฏิรูปชาวเปอร์เซียนสำหรับปลดปล่อยประจำเมืองแอฮ์วอซ และรัฐอิสลามอิรักและลิแวนต์ ได้อ้างว่าเป็นผู้ร่วมกันก่อเหตุโจมตีนี้ขึ้นมา ซึ่งการโจมตีครั้งนี้ถือว่าเป็นการก่อการร้ายที่มีจำนวนผู้เสียชีวิตมากที่สุดในประเทศอิหร่าน นับแต่การระเบิดพลีชีพในชอแบฮอร์ในเดือนธันวาคม พ.ศ. 2553
นาทีโจมตี

การเดินสวนสนามที่เป็นวัฒนธรรมที่สืบทอดกันมาหลายยุค โดยมีชื่อเรียกทั่วไปว่า "สัปดาห์แห่งกองทัพอันศักดิ์สิทธิ์" โดยเริ่มขึ้นในช่วงสงครามอิรัก-อิหร่าน ในปี พ.ศ. 2523 รวมถึงมีกองกำลังปฏิวัติอย่างเคริก์. เยรูซาเล็ม และบอเลวาร์ด ในเมืองแอฮ์วอซเข้าร่วมด้วย
เมื่อวันที่ 22 กันยายน พ.ศ. 2561 เวลา 9.00 นาฬิกา ตามเวลาท้องถิ่น มือปืนสังหารสี่คนได้ปลอมตัวสวมเครื่องแบบทหารของกองกำลังปฏิวัติอิสลามและบาสิจิ (อาสาสมัคร) ต่อมา มือปืนสังหารก็กราดยิงผู้ที่เข้าชม และประชาชนอยู่ในละแวกสวนสาธารณะ ซึ่งรวมเวลาก่อเหตุแล้วประมาณสิบนาที
ผลสืบเนื่อง

ผู้นำสูงสุดอิหร่าน อะลี คอเมเนอี ได้เขียนกล่าวกับเหตุการณ์ในเว็บไซต์ของเขาว่า: "เหตุการณ์ในครั้งนี้ถือเป็นแผนของประเทศสหรัฐอเมริกาที่กำลังเชิดหุ่นภูมิภาคแถวนั้น ให้ทลายความมั่นคงของประเทศที่คุณอาศัยหลับนอน" เขาได้สั่งการให้กองกำลังตามคนกระทำมารับผิดชอบตามความยุติธรรม กระทรวงต่างประเทศอิหร่านได้ขอร้องรัฐบาลเนเธอร์แลนด์, สหราชอาณาจักร และเดนมาร์ก ประณามต่อการโจมตีครั้งนี่และขอให้ส่งตังผู้ร้ายที่มีส่วนเกี่ยวข้องมาดำเนินคดีทีประเทศอย่างเร่งด่วน เมื่อวันที่ 23 กันยายน กระทรวงต่างประเทศได้ร่วมหารือกับคนของสหรัฐอาหรับอามิเรตต์ในเรื่องนี้
เจ้าชายไซรัส เรซา ปาห์ลาวี อดีตมกุฎราชกุมารแห่งอิหร่าน ได้แสดงความเสียใจต่อผู้เสียชีวิตในการโจมตีครั้งนี้
กระทรวงสาธารณสุข (ประเทศไทย)

สำหรับสถานีรถไฟฟ้าสายสีม่วง ดูที่ สถานีกระทรวงสาธารณสุข
| --- | --- |
Ministry of Public Health
เครื่องหมายราชการ ตราคบเพลิงมีปีกและมีงู
 ทางเข้ากระทรวงสาธารณสุข ถ่ายจากสถานีกระทรวงสาธารณสุข
ภาพรวมกระทรวง
ก่อตั้ง: 27 พฤศจิกายน พ.ศ. 2461; 106 ปีก่อน (2461-11-27)
กระทรวงก่อนหน้า: กรมสาธารณสุข กระทรวงการสาธารณสุข
ประเภท: กระทรวง
เขตอำนาจ: ทั่วราชอาณาจักร
สำนักงานใหญ่: เลขที่ 88/20 หมู่ที่ 4 ถนนติวานนท์ ตำบลตลาดขวัญ อำเภอเมืองนนทบุรี จังหวัดนนทบุรี รหัสไปรษณีย์ 11000
บุคลากร: 386,155 คน (พ.ศ. 2566)
งบประมาณต่อปี: 170,965,693,900 บาท (พ.ศ. 2568)
รัฐมนตรี: สมศักดิ์ เทพสุทิน, รัฐมนตรีว่าการ
รัฐมนตรีช่วย: เดชอิศม์ ขาวทอง, รัฐมนตรีช่วย
ฝ่ายบริหารกระทรวง: โอภาส การย์กวินพงศ์, ปลัดกระทรวง พงศธร พอกเพิ่มดี, รองปลัดกระทรวง ภูวเดช สุระโคตร, รองปลัดกระทรวง มณเฑียร คณาสวัสดิ์, รองปลัดกระทรวง ศักดา อัลภาชน์, รองปลัดกระทรวง วีรวุฒิ อิ่มสำราญ, รองปลัดกระทรวง
ต้นสังกัดกระทรวง: รัฐบาลไทย
ลูกสังกัดกระทรวง: ดูในบทความ
เว็บไซต์: เว็บไซต์อย่างเป็นทางการ
กระทรวงสาธารณสุข (อังกฤษ: Ministry of Public Health) เป็นหน่วยงานราชการส่วนกลางประเภทกระทรวงของไทย มีอำนาจหน้าที่เกี่ยวกับการสร้างเสริมสุขภาพอนามัย การป้องกัน ควบคุม และรักษาโรคภัย การฟื้นฟูสมรรถภาพของประชาชน และราชการอื่นตามที่มีกฎหมายกำหนดให้เป็นอำนาจหน้าที่ของกระทรวงสาธารณสุขหรือส่วนราชการที่สังกัดกระทรวงสาธารณสุข
ประวัติ

พระบาทสมเด็จพระจุลจอมเกล้าเจ้าอยู่หัวทรงตั้งกรมการพยาบาลขึ้นเมื่อวันที่ 25 ธันวาคม พ.ศ. 2431 เพื่อให้ควบคุมดูแลกิจการศิริราชพยาบาลสืบแทนคณะกรรมการสร้างโรงพยาบาลวังหน้า กรมพยาบาลมีหน้าที่จัดการศึกษาวิชาแพทย์ ควบคุมโรงพยาบาลอื่น ๆ และจัดการปลูกฝีเป็นทานแก่ประชาชน
พ.ศ. 2432 กรมพยาบาลย้ายมาสังกัดในกระทรวงธรรมการ เริ่มมีแพทย์ประจำเมืองขึ้นในบางแห่ง มีการนำยาตำราหลวงออกจำหน่วยในราคาถูกและตั้งกองแพทย์ไปป้องกันโรคระบาด
พ.ศ. 2448 (ร.ศ. 124) พระบาทสมเด็จพระจุลจอมเกล้าเจ้าอยู่หัวทรงพระกรุณาโปรดเกล้าฯ ให้ยุบกรมพยาบาลและตำแหน่งอธิบดีกรมพยาบาล อธิบดีกรมพยาบาลคนสุดท้ายคือ พระเจ้าบรมวงศ์เธอ กรมหมื่นวิวิธวรรณปรีชา และให้โรงพยาบาลอื่นที่สังกัดกรมพยาบาลไปขึ้นอยู่ในกระทรวงนครบาล ยกเว้นโรงศิริราชพยาบาล คงให้เป็นสาขาของโรงเรียนราชแพทยาลัย ส่วนกองโอสถศาลารัฐบาล กองทำพันธุ์หนองฝี กองแพทย์ป้องกันโรคและแพทย์ประจำเมือง ยังคงสังกัดอยู่ในกระทรวงธรรมการตามเดิม
พ.ศ. 2451 กระทรวงมหาดไทยได้ขอโอนกองโอสถศาลารัฐบาล กองทำพันธุ์หนองฝี กองแพทย์ป้องกันโรค และแพทย์ประจำเมืองมาอยู่ในบังคับบัญชาของกระทรวงมหาดไทย ซึ่งในชั้นแรกให้สังกัดอยู่ในกรมพลำภังค์
ต่อมากระทรวงมหาดไทยมีความประสงค์จะปรับปรุง กิจการของกรมพยาบาลให้กว้างขวางและก้าวหน้ายิ่งขึ้น จึงนำความกราบบังคมทูลพระบาทสมเด็จพระมงกุฎเกล้าเจ้าอยู่หัว ขอพระบรมราชานุญาตเปลี่ยนชื่อกรมพยาบาลเป็นกรมประชาภิบาล และได้รับพระบรมราชานุญาตตามสำเนาพระราชหัตถเลขา ลงวันที่ 19 ธันวาคม พ.ศ. 2459
ในวันที่ 27 พฤศจิกายน พ.ศ. 2461 ได้ประกาศตั้งกรมสาธารณสุข โดยเปลี่ยนจากกรมประชาภิบาล และทรงพระกรุณาโปรดเกล้าฯ ให้พระเจ้าน้องยาเธอ พระองค์เจ้ารังสิตประยูรศักดิ์ กรมหมื่นชัยนาทนเรนทร อธิบดีกรมมหาวิทยาลัยเป็นอธิบดีกรมสาธารณสุข กรมสาธารณสุขอยู่ในสังกัดกระทรวงมหาดไทยเรื่อยมาจนถึง พ.ศ. 2485 จึงได้มีการสถาปนากรมสาธารณสุขขึ้นเป็นกระทรวงสาธารณสุข
เครื่องหมายราชการกระทรวงสาธารณสุข

เมื่อได้จัดตั้งกระทรวงสาธารณสุขขึ้นแล้ว ทางราชการได้กำหนดรูปคบเพลิงมีปีกและมีงูพันคบเพลิงเป็นตรากระทรวงสาธารณสุข ตามประกาศสำนักนายกรัฐมนตรี เรื่อง กำหนดภาพเครื่องหมายราชการ ตามพระราชบัญญัติเครื่องหมายราชการ พุทธศักราช 2482 (ฉบับที่ 13) ลงวันที่ 23 เมษายน พ.ศ. 2485
เครื่องหมายราชการกระทรวงสาธารณสุข > การเปลี่ยนตรากระทรวงสาธารณสุขใหม่

นพ.โสภณ เมฆธน ปลัดกระทรวงสาธารณสุข (สธ.) และคณะกรรมการปฏิรูปประเทศด้านสาธารณสุข กล่าวว่า ขณะนี้ สธ.ได้มีการเปลี่ยนตราสัญลักษณ์ของกระทรวงซึ่งใช้มานานกว่า 97 ปี คือตั้งแต่วันที่ 27 พฤษภาคม พ.ศ. 2461 ที่เป็นวันก่อตั้ง สธ. สำหรับการเปลี่ยนตราสัญลักษณ์ในครั้งนี้เกิดจากแนวคิดของ นพ.ปิยะสกล สกลสัตยาทร รมว.สธ. ที่พบว่าตราสัญลักษณ์ในเว็บไซต์ของ สธ.และกรมต่าง ๆ มีการใช้ตราสัญลักษณ์ที่หลากหลายดูแล้วสับสน จึงมีแนวคิดที่จะสร้างความเป็นเอกลักษณ์ทำให้ประชาชนเข้าถึงและเข้าใจง่าย
ซึ่งการเปลี่ยนตราสัญลักษณ์ใหม่จะยังคงอิงตามประกาศสำนักนายกรัฐมนตรี เรื่อง กำหนดภาพเครื่องหมายราชการ ตามพระราชบัญญัติเครื่องหมายราชการ พุทธศักราช 2482 ฉบับที่ 13 ซึ่งประกาศตั้งแต่วันที่ 23 เมษายน พ.ศ. 2485 ลงนามโดยจอมพล ป. พิบูลสงคราม ที่ระบุว่าให้มีสัญลักษณ์งูพันกับคบเพลิงเอาไว้ แต่ส่วนที่จะปรับเปลี่ยนใหม่ คือ การตัดเอาส่วนที่ยุ่งเหยิงออก เช่น ลายกนกภายในวงกลมของสัญลักษณ์ ประกายเพลิง รวมถึงมีการเปลี่ยนโทนสีของสัญลักษณ์ จากเดิมมีหลายสี ดูแล้วฉูดฉาด มาใช้โทนสีเขียวและสีขาวแทน โดยพื้นสัญลักษณ์จะเป็นสีเขียว และใช้ตัวอักษรและสัญลักษณ์ต่าง ๆ ทั้งคบเพลิงและคทาเป็นสีขาว
นพ.โสภณ กล่าวว่า ที่เลือกใช้สีเขียวนั้นมีที่มาที่ไป คือ เดิมทีเมื่อแพทย์ทำการผ่าตัดจะใส่ชุดสีขาว แต่เมื่อสีขาวเจอกับเลือดก็จะมีปัญหาทางสายตา จึงหันมาใช้สีเขียวเพราะทำให้สบายตา ดังนั้น จึงเลือกใช้สีเขียวเป็นสีพื้นของสัญลักษณ์ สำหรับการเปลี่ยนสัญลักษณ์ใหม่ได้หารือกันในหลายส่วน เห็นตรงกันว่าจะต้องสร้างเอกลักษณ์ของ สธ.ให้ชัดเจน ส่วนตามกรมต่าง ๆ ในสังกัดก็จะให้อิงตามสัญลักษณ์ของ สธ.เป็นหลัก แต่หากกรมใดจะเพิ่มเติมรายละเอียดใดลงไปในสัญลักษณ์นั้นจะต้องหารือกันอีก ครั้ง
"สำหรับกรณีที่มีกระแสว่าการเปลี่ยนสัญลักษณ์ เพราะต้องการปรับฮวงจุ้ยเพื่อหวังลดปัญหาความขัดแย้ง ยืนยันว่าไม่จริง เพราะวัตถุประสงค์จริง ๆ คือการสร้างความเป็นเอกลักษณ์ในการสื่อสาร และปัจจุบันการสื่อสารก็มีการติดต่อผ่านทางเว็บไซต์เป็นหลัก แต่เมื่อประชาชนเข้ามาดูก็มักจะเกิดความสับสนว่าสัญลักษณ์ของ สธ. คืออะไร จึงต้องการเปลี่ยนเพื่อสร้างเอกลักษณ์ของ สธ. ให้ชัดเจน
ที่สำคัญคือสัญลักษณ์ใหม่ก็ไม่ได้ใช้งบประมาณใด ๆ เลย เพราะเน้นปรับเปลี่ยนตรงเว็บไซต์ ดังนั้นโรงพยาบาลหรือหน่วยงานใด ๆ ในสังกัดหากมีตราสัญลักษณ์ที่ทำเป็นเครื่องหมายติดถาวรก็ไม่จำเป็นต้องถอดออก เพราะสิ้นเปลือง" ปลัด สธ.กล่าว และว่า สำหรับความหมายขององค์ประกอบต่าง ๆ ในสัญลักษณ์ คือ คทาหรือคบเพลิง เปรียบด้วยอำนาจ งู เปรียบด้วยความรอบรู้ และปีกสองปีก เปรียบด้วยความขยันขันแข็ง ความคล่องแคล่วทะมัดทะแมง
เมื่อถามว่าสำหรับกรมต่าง ๆ จะต้องปรับเปลี่ยนโลโก้ของแต่ละกรมอย่างไร นพ.โสภณกล่าวว่า กำลังทยอยพิจารณาอยู่ เนื่องจากเรื่องนี้ รมว.สธ.ให้ดำเนินการโดยตั้งเป้าไว้ภายใน 3 เดือน แต่สัญลักษณ์ทั้งหมดจะเน้นในเว็บไซต์ก่อนเป็นหลัก
หน้าที่และความรับผิดชอบ

พระราชบัญญัติปรับปรุงกระทรวง ทบวง กรม พ.ศ. 2554 หมวด 19 มาตรา 42 ได้ระบุว่า มาตรา 42 กระทรวงสาธารณสุข มีอำนาจหน้าที่เกี่ยวกับการสร้างเสริมสุขภาพอนามัย การป้องกัน ควบคุม และรักษาโรคภัย การฟื้นฟูสมรรถภาพของประชาชน และราชการอื่นตามที่มีกฎหมายกำหนดให้เป็นอำนาจหน้าที่ของกระทรวงสาธารณสุข หรือส่วนราชการที่สังกัดกระทรวงสาธารสุข
มาตรา 43 กระทรวงสาธารณสุข มีส่วนราชการ ดังต่อไปนี้
สำนักงานรัฐมนตรี
สำนักงานปลัดกระทรวง กระทรวงสาธารณสุข
กรมสุขภาพจิต
กรมควบคุมโรค
กรมอนามัย
กรมการแพทย์
กรมวิทยาศาสตร์การแพทย์
กรมสนับสนุนบริการสุขภาพ
กรมการแพทย์แผนไทยและการแพทย์ทางเลือก
สำนักงานคณะกรรมการอาหารและยา
กรมสถานพยาบาลสาธารณสุขสงเคราะห์
ตามที่คณะรัฐมนตรีได้รับทราบร่างกฎกระทรวงแบ่งส่วนราชการในกระทรวงสาธารณสุข รวม 9 ฉบับ ในการประชุมเมื่อวันที่ 17 พฤศจิกายน 2552 แล้วให้ส่งร่างกฎกระทรวงดังกล่าวให้รัฐมนตรีว่าการกระทรวงสาธารณสุขลงนาม และประกาศในราชกิจจานุเบกษาต่อไปนั้น บัดนี้ กฎกระทรวง ทั้ง 9 ฉบับได้รับการประกาศลงราชกิจจนุเบกษา เล่ม 126 ตอนที่ 98 ก วันที่ 28 ธันวาคม 2552 หน้า 32 - 115 •กฎกระทรวงแบ่งส่วนราชการสำนักงานปลัดกระทรวง กระทรวงสาธารณสุข พ.ศ. 2552
กฎกระทรวงแบ่งส่วนราชการกรมสุขภาพจิต กระทรวงสาธารณสุข พ.ศ. 2552
กฎกระทรวงแบ่งส่วนราชการกรมควบคุมโรค กระทรวงสาธารณสุข พ.ศ. 2552
กฎกระทรวงแบ่งส่วนราชการกรมอนามัย กระทรวงสาธารณสุข พ.ศ. 2552
กฎกระทรวงแบ่งส่วนราชการกรมการแพทย์ กระทรวงสาธารณสุข พ.ศ. 2552
กฎกระทรวงแบ่งส่วนราชการกรมวิทยาศาสตร์การแพทย์ กระทรวงสาธารณสุข พ.ศ. 2552
กฎกระทรวงแบ่งส่วนราชการกรมสนับสนุนบริการสุขภาพ กระทรวงสาธารณสุข พ.ศ. 2552
กฎกระทรวงแบ่งส่วนราชการกรมพัฒนาการแพทย์แผนไทยและการแพทย์ทางเลือก กระทรวงสาธารณสุข พ.ศ. 2552
กฎกระทรวงแบ่งส่วนราชการสำนักงานคณะกรรมการอาหารและยา กระทรวงสาธารณสุข พ.ศ. 2552
หน่วยงานในสังกัด > ส่วนราชการ

ตาม พ.ร.บ. ปรับปรุงกระทรวง ทบวง กรม พ.ศ. 2545 ประกาศให้กระทรวงสาธารณสุข มีส่วนราชการดังต่อไปนี้
สำนักงานรัฐมนตรี
สำนักงานปลัดกระทรวงสาธารณสุข
กรมสุขภาพจิต
กรมควบคุมโรค
กรมอนามัย
กรมการแพทย์
กรมวิทยาศาสตร์การแพทย์
กรมสนับสนุนบริการสุขภาพ
กรมการแพทย์แผนไทยและการแพทย์ทางเลือก
สำนักงานคณะกรรมการอาหารและยา
ศูนย์ปฏิบัติการฉุกเฉินด้านการแพทย์และสาธารณสุข
หน่วยงานในสังกัด > รัฐวิสาหกิจ

องค์การเภสัชกรรม
หน่วยงานในสังกัด > องค์การมหาชน

กระทรวงสาธารณสุข มีองค์การมหาชนในความกำกับดูแลจำนวน 7 แห่ง แบ่งเป็นองค์การมหาชนที่จัดตั้งตามพระราชบัญญัติองค์การมหาชน พ.ศ. 2542 จำนวน 2 แห่ง และองค์การมหาชนที่จัดตั้งตามพระราชบัญญัติเฉพาะ จำนวน 4 แห่ง
โรงพยาบาลบ้านแพ้ว (องค์การมหาชน)
สถาบันรับรองคุณภาพสถานพยาบาล (องค์การมหาชน)
สถาบันวัคซีนแห่งชาติ
สถาบันวิจัยระบบสาธารณสุข
สำนักงานหลักประกันสุขภาพแห่งชาติ
สถาบันการแพทย์ฉุกเฉินแห่งชาติ
สำนักงานคณะกรรมการสุขภาพแห่งชาติ
สำนักงานกองทุนสนับสนุนการสร้างเสริมสุขภาพ
หน่วยงานในสังกัด > ส่วนราชการอื่น

สถาบันพระบรมราชชนก
ข้อวิจารณ์

ในเดือนกันยายน 2564 กระทรวงสาธารณสุขเปิดเผยว่ามีข้อมูลผู้ป่วยถูกแฮกจริง โดยมีต้นเหตุมาจากโรงพยาบาลในจังหวัดเพชรบูรณ์ อย่างไรก็ตาม จากการตรวจสอบพบว่ามีข้อมูลผู้ป่วยถูกแฮกเพียง 1 หมื่นราย พร้อมกับรายละเอียดชื่อ นามสกุล เบอร์โทรศัพท์และข้อมูลการเข้า-ออกโรงพยาบาล และข้อมูลของเจ้าหน้าที่อีกจำนวนหนึ่ง โดยเมื่อเดือนกันยายน 2563 มีข้อมูลว่าโรงพยาบาลสระบุรีถูกโจมตีด้วยโปรแกรมเรียกค่าไถ่ แต่ผู้อำนวยการโรงพยาบาลดังกล่าวยืนยันว่าการเรียกค่าไถ่ไม่เป็นความจริง
ดูเพิ่ม

รัฐมนตรีว่าการกระทรวงสาธารณสุขของไทย
รัฐมนตรีช่วยว่าการกระทรวงสาธารณสุขของไทย
รายชื่อปลัดกระทรวงสาธารณสุขของไทย
แม่ยั่วพระพี่

| ​​แม่ยั่วพระพี่  (แม่หยัวพระพี่)  |
| --- | --- |
เจ้าแม่พื้นเมืองของศาสนาพื้นเมืองเดิมของไทย สตรีผู้เป็นใหญ่เหนือพระมเหสีและนักสนมกำนัลของพระเจ้าแผ่นดินทั้งปวง
เป็นที่บูชาใน: เป็นเทพีอันเป็นประธานใน พระราชพิธีเพาะบก ของพระราชพิธีสิบสองเดือนสมัยอาณาจักรอยุธยา
ส่วนเกี่ยวข้อง: เจ้าแม่พื้นเมืองของศาสนาพื้นเมืองเดิมของไทย 
พาหนะ: พระที่นั่งราเชนทรยาน
เป็นที่นับถือใน: ศาสนาพื้นเมืองเดิมของไทย ศาสนาพราหมณ์ ฮินดูแบบไทย
คู่ครอง: พระเจ้าแผ่นดินอาณาจักรอยุธยา
แม่ยั่วพระพี่ หรือ บางที่สะกดว่า แม่หยัวพระพี่ เป็นเทวีพื้นเมืองหรือผีสตรีอันได้รับการยกย่องเป็นนางบรรพชนสมัยอาณาจักรอยุธยา เช่นเดียวกับ พระขพุงผี ในสมัยอาณาจักรสุโขทัย เป็นเจว็ดทำเป็นรูปผู้สตรียืน เป็นเจว็ดก็คือเทวรูปในศาสนาพื้นเมืองเดิมของไทยอันเป็นตัวแทนเทพยดาของศาสนาพื้นเมืองเดิมของไทย
ที่มาและบทบาท

แม่ยั่วพระพี่ถูกเรียกว่าเป็นเจว็ดผีหลวง ในกฎมณเฑียรบาลสมัยอาณาจักรอยุธยา ปรากฏว่าแม่ยั่วพระพี่ประทับในตำหนัก (บางครั้งเรียกมณฑป) เรียกประหนึ่งเป็นตำหนักพระภรรยาเจ้า เช่นตำหนักสมเด็จพระอรรคมเหสีพระภรรยา และตำหนักแม่หยัวเมืองทั้ง 2 ที่เหลือคือพระสนม เรียกเรือน และนางนั้นมีศักดามาก เป็นประธานที่สำคัญที่สุดใน พระราชพิธีเพาะบก ของพระราชพิธีสิบสองเดือนสมัยอาณาจักรอยุธยา และจะมารับไปประกอบพระราชพิธีบรรทมด้วยนั้น พระมเหสีและแม่หยัวเมืองทั้งหลายต้องมารับแต่ตีนปราสาทแล้วส่งเจว็ดกันเป็นทอด ๆ ไปให้บรรทมกับพระเจ้าแผ่นดิน แสดงว่าแม่หยัวพระพี่เป็นเมียผีใหญ่กว่าใคร อันธรรมเนียมปฏิบัติในพระราชพิธีนี้คล้ายตำนานของพระเจ้าแผ่นดินกัมพูชาสมัยเมืองพระนครหลวงที่โจว ต้ากวานราชทูตจีนสมัยราชวงศ์หยวนบันทึกว่าพระเจ้าแผ่นดินกัมพูชาสมัยเมืองพระนครหลวงนั้นต้องบรรทมด้วยกับนางนาคที่ปราสาทพิมานอากาศทุกคืน นาคนี้ก็น่าจะเป็นผีหลวงเมืองพระนครเมืองพระนครก็ว่าได้ แม่ยั่วพระพี่ ก็อาจเป็นเจ้าที่มีเดชะปกครองโลกวิญญาณในดินแดนอยุธยา ตามหลักมานุษยวิทยานั้นเป็นการรำลึกถึงสตรีผู้นำคนท้องถิ่น แม่ยั่วพระพี่หมายถึงผู้หญิงที่เป็นพี่ หรือเป็นใหญ่มาก่อนในดินแดนสุวรรณภูมิ และแม่หยัวเมืองแปลว่าผู้หญิงผู้อยู่เหนือเมือง คือเป็นใหญ่มาก่อน
พระราชพิธีเพาะบก

ในสมัยอาณาจักรอยุธยา ในกฎมณเฑียรบาลตอนหนึ่งกล่าวถึงพระราชพิธีเบาะพก มีในเดือนแรม 11 ค่ำ ไม่ได้ระบุเดือนโดยในพิธีเริ่มด้วยการถวายบังคมสมโภช แม่หยัวพระพี่สามวัน แห่เครื่องพิธี เช่น เทียนทอง, สังข์, ปลาทอง, เต่าทอง, ตระพัง, พานข้าวตอก, มีดไพล เป็นต้นและอัญเชิญเจว็ดแม่ยั่วพระพี่มาโดยพระที่นั่งราเชนทรยาน ต่อจากนั้นพระเจ้าแผ่นดินประกอบพิธีกรรมบรรทมด้วยแม่ยั่วพระพี่ ถึงไม่ปรากฏแน่ชัดว่าคือพิธีอะไรแต่แสดงให้เห็นถึงความสำคัญของแม่หยัวเมืองก่อนที่ความหมายจะกลายเป็นตำแหน่งของพระสนมในพระมหากษัตริย์สมัยอยุธยาแทนที่ต่อมา
ในสมัยรัตนโกสินทร์ ไม่ปรากฏคติของ แม่ยั่วพระพี่ สืบต่อมาแล้ว ปรากฏแต่นามของพระราชพิธีและรายละเอียดของพิธีกรรมซึ่งแตกต่างจากสมัยอยุธยาในพระราชพิธีสิบสองเดือนสมัยรัตนโกสินทร์ในเดือนสี่แทน
ดูเพิ่ม

พระขพุงผี
เจ้าแม่ทับทิม
เจ้าแม่ทอหูก
พระหลักเมือง
พระเทพบิดร
พระสยามเทวาธิราช
เลขคณิตมอดุลาร์

เลขคณิตมอดุลาร์ (Modular arithmetic) เป็นระบบเลขคณิตที่มีรากฐานมาจากระบบจำนวนเต็มทั่วไป แต่จำนวนในระบบนี้จะมีการหมุนกลับในลักษณะเดียวกันกับเข็มนาฬิกาเมื่อมีค่าถึงค่าบางค่าที่กำหนดไว้ ซึ่งค่านี้จะเรียกว่า มอดุลัส กล่าวคือ ตัวเลขที่มีค่าเกินค่าของมอดุลัส จะถูกปรับค่าให้เป็นเศษของจำนวนนั้นเมื่อหารด้วยมอดุลัส ยกตัวอย่างเช่น ภายใต้มอดุลัสที่เป็น  9 เลข  13 จะถูกปรับให้เหลือ  4 หรือ ผลบวกของ  4 กับ  7 ก็คือ  2